DOM ZA STARIJE OSOBE “MEDVEŠČAK” ZAGREB
    Trg D. Iblera 8,
    10000 Zagreb
PRAVILNIK O ZAŠTITI NA RADU

Zagreb,lipanj  2016.
Na temelju odredbe članka 19., stavka 2. Zakona o zaštiti na radu (Narodne novine, br. 71/14., 118/14. i 154/14.) i članka 62. Statuta  DOMA ZA STARIJE OSOBE “MEDVEŠČAK”, Upravno vijeće Doma “Medveščak”(u daljnjem tekstu – poslodavac) ,na svojoj sjednici održanoj 03.06.2016.g. donosi 
                                  PRAVILNIK O ZAŠTITI NA RADU
I. OPĆE ODREDBE

                                                      Članak 1.

Pravilnikom o zaštiti na radu (u daljnjem tekstu Pravilnik), sukladno djelatnosti, tehnologiji, sredstvima rada i broju radnika, a na temelju  procjene rizika, uređuje se organizacija provedbe zaštite na radu, pravila zaštite na radu te prava, obveze i odgovornosti poslodavca, ovlaštenika poslodavca, radnika na svim objektima, odnosno poslovnim cjelinama u korištenju Doma za starije osobe „Medveščak“ (u daljnjem tekstu Dom), a koja nisu uređena Zakonom o zaštiti na radu i propisima donesenim na temelju Zakona. 

                                                       Članak 2.

Otklanjanje opasnosti za zdravlje i život radnika i drugih osoba na radu koje se u smislu Zakona o zaštiti na radu nalaze u prostorijama i prostorima poslodavca, poslodavac osigurava primjenom osnovnih, posebnih, priznatih te ugovorenih pravila zaštite na radu, tehničkih uputa i uputa za uporabu proizvođača, naređenih mjera tijela nadzora i dr.  U tom cilju poslodavac utvrđuje organizaciju uređivanja i provođenja zaštite na radu. 

Utvrđuje se način izrade programa osposobljavanja za rad na siguran način, osposobljavanje radnika za siguran način rada, način ispitivanja sredstava rada i radnog okoliša, obvezu otklanjanja stresa, sustav obavještavanja i upotrebu znakova obavještavanja, postupak s ozlijeđenim i oboljelim radnicima, zaštitu nepušača, zabranu unošenja i uzimanja alkohola i drugih sredstava ovisnosti za vrijeme rada, zaštitu posebnih kategorija radnika, prava, dužnosti i odgovornosti poslodavca i radnika, te unutarnji nadzor.

                                                       Članak 3.

Otklanjanje opasnosti za život i zdravlje radnika i drugih osoba na radu poslodavac osigurava i primjenom pravila ponašanja u svezi sa zaštitom od požara, postupcima gašenja požara te evakuacije i spašavanja.

II. ORGANIZACIJA UREĐIVANJA I PROVOĐENJA ZAŠTITE NA RADU

Članak 4.
Sustav zaštite na radu u Domu čine:

· poslodavac,
· ovlaštenik,
· stručnjak zaštite na radu,

· povjerenik radnika,
· radnici.

Članak 5.
Poslove zaštite na radu, sukladno ovom Pravilniku i drugim propisima, organizira, uređuje, nadzire i prati njihovu primjenu poslodavac.  
Članak 6.

Za obavljanje stručnih, savjetodavnih i drugih poslova zaštite na radu poslodavac je postavio stručnjaka zaštite na radu te s njim sklopio ugovor o radu. Prema zakonskim odredbama dom treba imati najmanje jednog stručnjaka II stupnja što je i provedeno.
Članak 7.

Poslodavac je odgovoran za pitanja zaštite na radu na razini doma.  Poslodavac je svoje obveze iz zaštite na radu prenio na svog ovlaštenika.
Članak 8.

Poslove, prava, dužnosti, ovlaštenja i odgovornosti ovlaštenika utvrđene su aneksom postojećeg ugovora o radu. 

Članak 9.

Obavljanje poslova zaštite na radu sukladno odredbama članka 6.  ovog Pravilnika ne umanjuje odgovornost poslodavca niti ga oslobađa odgovornosti za provođenje zaštite na radu.

Poslodavac

Članak 10.

Poslodavac  je dužan osigurati uređivanje i provođenje zaštite na radu suglasno odredbama Zakona o zaštiti na radu, pod zakonskih propisa, tehničkih normi i ovog Pravilnika.

Poslodavac obavlja sljedeće poslove zaštite na radu:

· osiguranje potrebnih materijalnih sredstava za provedbu mjera zaštite na radu na razini doma,

· organizacijsko provođenje zaštite na radu u domu, sukladno Zakonu o zaštiti na radu (osiguranje stručnjaka zaštite na radu, imenovanje ovlaštenika i izbor povjerenika radnika za zaštitu na radu) i ovog Pravilnika,

· donošenje općeg akta o pravima, obvezama i odgovornosti radnika u provedbi zaštite na radu,

· propisano izvješćivanje povjerenika radnika i inspekcije,

· provedbu obveze da se posebnim aktom utvrde radnici umanjenih radnih sposobnosti zbog starosti, invaliditeta, profesionalnih ili ostalih bolesti, te drugih razloga,

· planiranje i osiguranje sredstava za održavanje objekata doma  u stanju koje ne ugrožava zdravlje radnika,

· donošenje Plana evakuacije i spašavanja za slučaj izvanrednog događaja,

· zabranu pušenja, te unošenja i uzimanja alkoholnih pića i drugih sredstava ovisnosti prije i tijekom rada,

· davanje obavještenja i podataka inspektoru rada i omogućavanje utvrđivanja činjenica tijekom uviđaja,

· organiziranje i provedbu ostalih zadaća u području zaštite na radu koje nisu u djelokrugu ovlaštenika zaštite na radu u pojedinim dijelovima doma.

Ovlaštenik poslodavca






Članak 11.

Ovlaštenik poslodavca odgovoran je za:

· planiranje, pripremu i provođenje procesa rada tako da se osigura što djelotvornija zaštita radnika i radnog okoliša,

· pripremu, ograniziranje i obavljanje radnih postupaka na takav način da se njima ne utječe štetno na sigurnost i zdravlje radnika,

· za raspored radnika na poslove za koje nije osposobljen na siguran način,

· za raspored malodobnika, žena i radnika sa smanjenom radnom sposobnošću na poslovie koji bi mogli na njih štetno utjecati, 

· provedbu odgovarajućih odredbi Plana evakuacije, te osiguranje uvjeta za pružanje prve pomoći,

· zabranu pušenja, odnosno određivanje i označavanje prostorija gdje je pušenje izuzetno  dozvoljeno, te zabranu uzimanja alkoholnih pića i drugih sredstava ovisnosti, odnosno  zabranu rada radnicima koji su pod utjecajem alkohola i drugih sredstava ovisnosti,

· provedbu i ostalih mjera zaštite na radu iz svoga djelokruga.

Članak 12.

Ovlaštenik zaštite na radu odgovoran je za poslove koje obavlja neposredno poslodavcu, neovisno o tome kojem dijelu organizacijski pripada.

Stručnjak zaštite na radu
Članak 13.
Stručnjak obavlja poslove zaštite na radu sukladno Zakonu o zaštiti na radu, te ovom Pravilniku.

Stručnjak obavlja slijedeće poslove:
· stručna pomoć poslodavcu te radnicima u provedbi i unapređivanju zaštite na radu,

· praćenje važećih zakonskih i obveznih uvjeta zaštite na radu i savjetovanje o svim promjenama bitnima za djelatnost doma,
· sudjelovanje u postupku izrade Procjene rizika,
· održavanje, provedba i ažuriranje svih internih akata, (na primjer ovog Pravilnika), uputa za provedbu procesa rada i dr. dokumenata u skladu s propisima zaštite na radu,

· unutarnji nadzor nad primjenom pravila zaštite na radu,

· poticanje poslodavca da nadležne službe poslodavca otklanjaju utvrđene nedostatke glede zaštite na radu,

· praćenje i raščlamba podataka u svezi s ozljedama na radu i profesionalnim bolestima te izrada godišnjeg izvješća za potrebe poslodavca,

· suradnja s tijelima nadležnim za poslove inspekcije rada, sa Zavodom za unapređenje zaštite na radu te ovlaštenim ustanovama i trgovačkim društvima koji se bave poslovima zaštite na radu,

· suradnja sa specijalistima medicine rada,
· praćenje rokova ispitivanja sredstava rada, zdravstvenih pregleda radnika te vođenje evidencija o istim
· ostali poslovi zaštite na radu u skladu s potrebama poslodavca.
Stručnjak zaštite na radu na temelju praćenja stanja zaštite predlaže poslodavcu mjere za poboljšanje stanja.

Povjerenik radnika

Članak 14.

Povjerenik zaštite na radu ima sva prava i obveze propisana Zakonom o zaštiti na radu, a odabire se izborima. 

Članak 15.

Postupak izbora povjerenika za zaštitu na radu pokreće se na prijedlog najmanje 20% radnika.
Članak 16.

Isti povjerenik može biti biran i ponovno nakon isteka mandata. Predlagatelj za pokretanje postupka može predložiti i veći broj kandidata za povjerenika za zaštitu na radu.

Članak 17.

Izbor povjerenika za zaštitu na radu provodi izborni odbor. Izborni odbor ima najmanje 3 člana. Član izbornog odbora ne može biti radnik koji je kandidat za povjerenika za zaštitu na radu.
Članak 18.

Biračko pravo imaju svi radnici osim članova upravnih i nadzornih tijela. Izborni odbor utvrđuje popis radnika koji imaju biračko pravo.

Članak 19.

Glasanje je javno. Smatra se izabranim onaj kandidat koji je dobio najveći broj glasova radnika koji su glasovali.

Radnici
Članak 20.

Prava, obveze i odgovornosti radnika utvrđena su Zakonom o zaštiti na radu, Zakonom o radu, Pravilnikom o radu te ostalim internim aktima kojima se uređuje organizacija i sistematizacija radnih mjesta.
Članak 21.
Radnici su dužni obavljati poslove dužnom pozornošću sukladno Zakonu o zaštiti na radu i propisima donesenim na temelju njega, Zakonu o radu i ugovoru o radu. Pri tome je svaki pojedini radnik odgovoran:
· da se osposobi za rad na siguran način,

· da pravilno koristi sredstva rada,

· osigurati sebi siguran i učinkovit rad koji ne predstavlja nikakvu opasnost za zdravlje i sigurnost sebe i drugih,

· čim je to moguće, izvijestiti neposredno nadređenog ili voditelja o svim opasnim ili potencijalno opasnim incidentima,
· odmah izvijestiti osobu osposobljenu za pružanje prve pomoći o svakoj ozljedi ili iznenadnoj bolesti bilo kod sebe ili kod drugih osoba koje o tome ne mogu same izvijestiti. U nedostatku osobe osposobljene za pružanje prve pomoći, izvještaj se dostavlja osobi koja je zamjenik te osobe,

· provjeriti opremu s kojom radi kako bi se uvjerio da je sigurna za upotrebu i ne popravljati je sam osim ako je za to osposobljen.

Radnici moraju biti izviješteni o svojim odgovornostima za zaštitu na radu prilikom zasnivanja radnog odnosa i drugih programa osposobljavanja za zaštitu na radu.
III. OBVEZE POSLODAVCA U PROVOĐENJU ZAŠTITE NA RADU
Osposobljavanje radnika iz zaštite na radu

Članak 22.

Osposobljavati se iz zaštite na radu dužni su:

· svi radnici za rad na siguran način,

· ovlaštenik poslodavca iz područja zaštite na radu, 

· radnici određeni za pružanje prve pomoći,

· radnici određeni za provedbu evakuacije i spašavanja,

· svi radnici, po programu za provedbu mjera zaštite od požara i gašenje požara.
Članak 23.

Osposobljavanje radnika za rad na siguran način poslodavac je dužan provesti na temelju procjene rizika, glede postojećih opasnosti i štetnosti pri radu i to prije:

· započinjanja radnika s radom,

· promjena u procesu rada,

· premještanja radnika na drugo mjesto rada.
Članak 24.

Poslodavac ne smije dozvoliti samostalno obavljanje poslova radnicima koji prethodno nisu osposobljeni da ih obavljaju.
Radnicima dok još nisu osposobljeni za rad na siguran način poslodavac mora osigurati rad pod nadzorom radnika osposobljenih za rad na siguran način ali ne duže od 60 dana.
Poslodavac može utvrditi obvezu povremene provjere znanja iz zaštite na radu za radnika koji su raspoređeni na poslove s posebnim uvjetima rada ili na poslove na kojima učestalo dolazi do ozljeda na radu.

Članak 25.

Sadržaj programa osposobljavanja za rad na siguran način utvrđuje se ovisno o procjeni rizika.

Programima moraju biti obuhvaćeni sadržaji o postupcima za siguran način rada.
Provjera znanja provodi se testovima znanja ili usmenim ispitivanjem.
Članak 26.

O ocjeni osposobljenosti radnika za rad na siguran način na radnom mjestu sastavlja se zapisnik koji ovjeravaju potpisom ovlaštenik poslodavca, osposobljavani radnik i stručnjak zaštite na radu zadužen za osposobljavanje.
Nakon završenog osposobljavanja, radniku se temeljem pozitivne ocjene u zapisniku izdaje uvjerenje. Uvjerenje izdaje i potpisuje za to ovlaštena osoba.
Članak 27.

Radnika koji ne zadovolji i na trećoj provjeri osposobljenosti poslodavac može rasporediti na drugo radno mjesto (uz prethodnu provjeru osposobljenosti za to radno mjesto) ili s njim raskinuti ugovor o radu
Članak 28.

Osposobljavanje se obavlja se u pravilu u radno vrijeme.

Poslodavac je za osposobljavanje dužan osigurati stručne osobe, prostor, potrebnu dokumentaciju i didaktička sredstva.

Osposobljavanje ovlaštenika za obavljanje poslova zaštite na radu

Članak 29.

Osposobljavanje ovlaštenika za zaštitu na radu obavlja se kod ovlaštene ustanove odnosno trgovačkog društva za poslove zaštite na radu.
Ovlaštenici poslodavca moraju obnavljati osposobljavanje svakih 5 godina.
Osposobljavanje po programu za gašenje požara

Članak 30.

Osposobljavanje radnika po programu za gašenje požara obavlja društvo/ustanova koja ima ovlaštenje MUP-a Republike Hrvatske za osposobljavanje.

Osposobljavanje radnika određenih za pružanje prve pomoći
Članak 31.

Osposobljavanje radnika određenih za pružanje prve pomoći obavlja dom/ustanova koja posjeduje uvjete za osposobljavanje radnika za pružanje prve pomoći prema propisima iz zdravstva.

Za određivanje potrebnog broja radnika za pružanje prve pomoći odgovoran je ovlaštenik poslodavca u suradnji sa stručnjakom iz zaštite na radu.
Osposobljavanje radnika određenih za provedbu evakuacije i spašavanja
Članak 32.
Osposobljavanje radnika određenih za provedbu evakuacije i spašavanja obavlja dom/ustanova za zaštitu na radu ili drugi odgovarajući subjekt.

Za određivanje potrebnog broja radnika za provedbu evakuacije i spašavanja odgovoran je poslodavac, a potreban broj radnika za osposobljavanje određuje na temelju izrađenog Plana evakuacije i spašavanja.

Obavještavanje

Članak 33.

Na mjestu rada poslodavac  treba postaviti:

· znakove sigurnosti

· znakove za evakuaciju i spašavanje.

Članak 34.
Poslodavac je obvezan osigurati da radniku budu dostupni:

· procjena rizika

· pisani dokaz o osposobljenosti radnika za rad na siguran način, 

· zapisnik o ispitivanju instalacija i radnog okoliša.

Članak 35.
Mjesta postavljanja znakova sigurnosti određuje poslodavac u suradnji s voditeljima poslova i stručnjakom zaštite na radu.
Zaštita posebnih kategorija radnika

Članak 36.

Poslovi na kojima ne smiju raditi radnici mlađi od 18 godina, radnici sa smanjenom radnom sposobnošću, žene, trudnice, radnice koje su nedavno rodile, radnice koje doje, radnici oboljeli od profesionalne bolesti, te radnici kod kod kojih je tvrđena smanjena i preostala radna sposobnost ili postoji neposredni rizik od smanjenja radne sposobnosti utvrđeni su odredbama Zakona o radu i Zakona o zaštiti na radu.

Navedene kategorije radnika ne smiju se u skladu s tim raspoređivati na poslove s posebnim uvjetima rada, rad u smjenama i na druge poslove koji mogu štetno utjecati na njihovo zdravlje.

Sredstva rada

Članak 37.
Poslodavac je dužan osigurati da su sredstva rada (objekti za rad s pripadajućim instalacijama, sredstva kojima i s kojih se obavlja rad) za obavljanje djelatnosti uvijek ispravna i ne smije ih staviti u uporabu ako nisu izrađena u skladu propisima o zaštiti na radu i ako nisu ispravna.

Članak 38.

Dužnost je svih zaposlenih prijaviti uočene nedostatke na sredstvima rada.

Članak 39.

Prilikom planiranja i uvođenja novih tehnologija i novih proizvoda te prilikom planiranja i izgradnje novih sredstava rada, poslodavac ima obvezu da se posavjetuje s radnicima o utjecaju na sigurnost i zdravlje radnika.
Članak 40.
Poslodavac je dužan čuvati tehničke upute i upute za uporabu sredstva rada koje su mu dostavljene, upoznati radnike s uputama, odnosno sigurnim postupcima rada.

Instalacije

Članak 41.
Pojedine vrste instalacije potrebno je ispitivati u rokovima utvrđenim tehničkim propisima te nakon rekonstrukcije.

Ispitivanje instalacija povjerava se društvu/ustanovi ovlaštenoj za ispitivanje pojedinih vrsta instalacija.

Brigu o rokovima za ispitivanje instalacija vodi stručnjak zaštite na radu.

Zapisnici o ispitivanju instalacija dostavljaju se poslodavcu. U slučaju neposredne opasnosti za život i zdravlje radnika, poslodavac je dužan zabraniti rad dok se nedostaci ne otklone.
Radni okoliš
Članak 42.
Ispitivanje radnog okoliša obavlja se za radne prostorije i prostore i na način sukladno propisima o zaštiti na radu i procjeni rizika, temeljem narudžbe ili sklopljenog ugovora s ovlaštenom institucijom.

Brigu o rokovima za ispitivanje radnog okoliša vodi stručnjak zaštite na radu.

Zapisnici o ispitivanju radnog okoliša dostavljaju se poslodavcu.

Stres na radu ili u svezi s radom

Članak 43.
Poslodavac je obvezan provoditi prevenciju stresa na radu koji je uzrokovan sadržajem rada, organizacijom rada, radnim okruženjem, lošom komunikacijom i međuljudskom odnosima, da bi otklonio mogućnost da se smanji radna učinkovitost radnika i pogorša njegovo zdravstveno stanje.
Zaštita od požara, evakuacija i spašavanje

Članak 44.

U slučaju iznenadnog događaja koji može ugroziti živote i zdravlje radnika i osoba koje privremeno rade ili borave u prostorijama i prostorima Doma, (posjetioci/suradnici), neposredni voditelj evakuacije i spašavanja dužan je organizirati i osigurati evakuaciju i spašavanje radnika i svih drugih osoba iz poslovnih prostorija i prostora.

Članak 45.

Obveze iz prethodnog članka ostvaruju se u skladu s planom evakuacije i spašavanja u slučaju požara, eksplozije, prirodnih nepogoda i drugih pojava koje mogu ugroziti živote i zdravlje radnika.

Plan evakuacije i spašavanja nalazi se kod stručnjaka zaštite na radu. 
 Članak 46.

Poslodavac je dužan s planom upoznati sve radnike.

Vježbe evakuacije i spašavanja organizira poslodavac najmanje jednom u dvije godine.
Ozljede na radu i profesionalne bolesti

Članak 47.

Postupke i poslove u slučaju ozljede na radu ili profesionalne bolesti organizira i obavlja ovlaštenik poslodavca u suradnji sa stručnjakom iz zašite na radu sukladno odredbama Zakona o zaštiti na radu, pridruženih pravilnika i ovog Pravilnika.

Pružanje prve pomoći

Članak 48.

U slučaju ozljede na radu radnik koji se zatekne na mjestu događaja dužan je o tome hitno izvijestiti osposobljenog i zaduženog radnika za pružanje prve pomoći, ovlaštenika i poslodavca.
Članak 49.

Radnik osposobljen za pružanje prve pomoći dužan je bez odgode doći na mjesto događaja i:

· ukloniti izvor opasnosti, a ako to nije u mogućnosti, evakuirati radnika iz prostora u kojem je nastala ozljeda, 

· organizirati pružanje prve pomoći,

· prema potrebi pozvati hitnu medicinsku pomoć i organizirati prijevoz ozlijeđenog na liječenje u zdravstvenu ustanovu,

· odmah izvijestiti poslodavca, ovlaštenika, stručnjaka iz zaštite na radu o događaju, naravi ozljede i poduzetim mjerama, a po potrebi i inspektora zaštite na radu
Zaštita nepušača
Članak 50.

Poslodavac posebnom odlukom određuje i označava u kojim prostorima je dopušteno pušenje. Rukovoditelji službi u kojima su određena mjesta za pušenje dužni su osigurati provjetravanje tog prostora.

Zabrana unošenja i uzimanja alkohola i drugih sredstava ovisnosti

Članak 51.
Zabranjeno je uzimanje alkoholnih pića i drugih sredstava ovisnosti prije i tijekom rada i njihovo unošenje u radne prostorije i prostore.
Članak 52.

Ukoliko se sumnja da bi radnik mogao biti pod utjecajem alkohola ili drugih sredstava ovisnosti, poslodavac je dužan zabraniti rad i uputiti ga uz pratnju u nadležnu ustanovu na testiranje. 

Ako radnik odbije upućivanje u ustanovu radi testiranja na alkohol i/ili druga sredstva ovisnosti, smatrat će se da je pod utjecajem alkohola i/ili drugih sredstava ovisnosti.

Članak 53.

O obavljenoj provjeri alkoholiziranosti sastavlja se zapisnik.

U zapisnik se obvezno upisuju osobni podaci o radniku, podaci o radnom mjestu na koje je radnik raspoređen, okolnosti koje su uzrokovale provjeru alkoholiziranosti, datum, sat, mjesto i rezultat provjere te izjave radnika čija se alkoholiziranost provjerava, ostalih prisutnih i voditelja radne jedinice.

Odbijanje da potpiše zapisnik ne utječe na valjanost zapisnika kao dokaznog materijala.

Zapisnik se prilaže odluci o privremenom udaljenju s radnog mjesta.
Zdravstvena zaštita na radu

Članak 54.

Poslodavac je obvezan osigurati radniku zdravstvenu zaštitu primjerenu rizicima radnog mjesta i u skladu s time na zahtjev radnika osigurati radniku jednom u pet godina zdravstveni pregled.

Zdravstvena zaštita ostvaruje se suradnjom poslodavca, ovlaštenika, stručnjaka za zaštitu na radu i radnika s izabranim specijalistom medicine rada.
Evidencije, isprave i izvještaji

Članak 55.

Poslodavac je dužan voditi i čuvati slijedeće evidencije:

· radnicima osposobljenim za rad na siguran način,

· ozljedama na radu, slučajevima profesionalnih bolest i nezgodama na radu.

Članak 56.

Poslodavac je dužan čuvati sljedeću dokumentaciju iz zaštite na radu:

· zapisnik o ispitivanjima radne opreme, instalacija i radnog okoliša.
Članak 57.
Poslodavac je  dužan podnijeti nadležnom tijelu inspekcije rada propisano godišnje izvješće u propisanom roku o ozljedama na radu i slučajevima profesionalnih bolesti ako je bilo ozljeda i profesionalnih bolesti.

Izvješće izrađuje stručnjak u suradnji s ovlaštenikom.
Sve isprave, evidencije i izvještaji čuvaju se kod ovlaštenika.

IV. PRAVA, OBVEZE I ODGOVORNOST POSLODAVCA I OVLAŠTENIKA
Članak 58.

Prava, obveze i odgovornost poslodavca utvrđeni su Zakonom o zaštiti na radu. Odgovornost poslodavca za uređivanje i provođenje zaštite na radu, odnosno odgovornost za gospodarski prijestup i prekršaj, propisana je prekršajnim odredbama Zakona o zaštiti na radu.

Članak 59.

Prava, obveze i ovlaštenja ovlaštenika utvrđuju se ugovorom o radu sukladno ovom Pravilniku.

Odgovornost ovlaštenika poslodavca za gospodarski prijestup i prekršaj utvrđena je prekršajnim odredbama Zakona o zaštiti na radu i ovim Pravilnikom.
V. PRAVA, OBVEZE I ODGOVORNOST RADNIKA

Članak 60.

Prava i obveze radnika utvrđene su Zakonom o zaštiti na radu, Zakonom o radu, podzakonskim aktima i ovim Pravilnikom.

Članak 61.

Odgovornost radnika je utvrđena Zakonima i podzakonskim aktima iz prethodnog članka i ovim Pravilnikom.

Članak 62.

Radnik je teže povrijedio radnu obvezu ako:

· ne izvršava dužnosti iz zaštite na radu propisane zakonom, podzakonskim aktima, tehničkim normama, ugovorom o radu i odredbama ovog Pravilnika, 

· poslove radnog mjesta obavlja suprotno pravilima zaštite na radu,

· ne pristupi obrazovanju i osposobljavanju za rad na siguran način ili ne pristupi provjeri znanja za rad na siguran način,

· propusti ili odbije raditi pod nadzorom radnika osposobljenog za rad na siguran način dok uspješno ne obavi provjeru svoje osposobljenosti za rad na siguran način,

· odbije prihvatiti raspored na drugo radno mjesto za koje se može osposobiti za rad na siguran način, ako u tri pokušaja nije zadovoljio na provjeri osposobljenosti za rad na siguran način,

· odbije napustiti mjesto rada kada to od njega traži poslodavac ili ovlaštenik radi sigurnosti i zaštite zdravlja,

· ne prekine rad kada su mu izravno ugroženi život i zdravlje zato što nisu primijenjena pravila zaštite na radu,

· ne obavi pravodobno zdravstveni pregled na koji ga uputi poslodavac;

· radeći suprotno pravilima zaštite na radu ugrozi sigurnost ili zdravlje drugih radnika,

· ako ošteti ili ukloni oznake upozorenja ili uputu iz zaštite na radu,

· odbije udaljiti se s mjesta rada ili iz prostorija doma kada je zatečen da radi pod utjecajem alkohola ili drugih sredstava ovisnosti,

· odbije pristupiti provjeri zdravstvene sposobnosti ili provjeri da li radi pod utjecajem alkohola,

· tijekom rada konzumira alkoholna pića ili druga sredstva ovisnosti ili ih unosi u prostore i prostorije poslodavca,

Za povrede radne obveze iz ovog članka radniku se može izreći stegovna mjera prestanka radnog odnosa.

Članak 63.

Radnik mora biti privremeno udaljen s rada, odnosno iz prostorija/prostora doma na način i u slučajevima utvrđenim zakonom, aktom kojim se u domu uređuju radni odnosi i ovim Pravilnikom.

VI. NADZOR

Članak 64.

Nadzor nad provođenjem poslova zaštite na radu obavlja se na temelju Zakona o zaštiti na radu, a unutarnji nadzor nad primjenom pravila zaštite na radu obavlja se sukladno odredbama ovog Pravilnika.

VII. PRIJELAZNE I ZAVRŠNE ODREDBE

Članak 65.

Izmjene i dopune ovog Pravilnika objavljuju se na način i prema postupku predviđenom za njegovo donošenje.

Članak 66.

           Ovaj Pravilnik stupa na snagu i primjenjuje se nakon proteka roka od 8 dana od dana objave na oglasnoj ploči Poslodavca.

           Stupanjem na snagu ovog Pravilnik prestaje važiti Pravilnik o zaštiti na radu Poslodavca od 16.10.2002.godine.

Predsjednik Upravnog vijeća

Frane Marleku,dr.med.spec.radiologije
Ovaj Pravilnik objavljen je na oglasnoj ploči dana 06.06. 2016. godine, a stupio je na snagu dana14.06.2016. godine

                                                                                                     Ravnateljica






 Krasanka Glamuzina dipl.soc. radnica
 15

